**ΚΕΙΜΕΝΟ 1**

**Γ. Ευαγγελοπουλος**: [...] Ποιος μπορεί να είναι, λοιπόν, ο απελευθε­ρωτικός ρόλος της επιστήμης στην προσπάθεια μιας κοινωνίας για την αυτοθέσμισή της;

**Κ. Καςτοριαδης**: [...] Υπάρχει φυσικά ένας τεράστιος απελευθερωτι­κός ρόλος της επιστήμης, τόσο στο κοινότοπο επίπεδο των σχέσεών μας με τις θρησκείες, τις προλήψεις ή ό,τι άλλο θέλετε, όσο και στο κεντρικό, αν μπορώ να πω, υπαρξιακό επίπεδο. Είναι αυτό που έλεγε ο Αριστοτέλης για το θαυμάζειν. Η επιστήμη μάς «ανθρωποποιεί», μας «ξεζωοποιεί», μας πηγαίνει πέρα από τη βασική ζωική μας διάσταση, ακριβώς διότι μας κάνει να θαυμάζουμε και να θέλουμε ταυτόχρονα να εξηγήσου­με, λόγου χάριν, τον έναστρο ουρανό, ένα σκουλήκι που έρπει, κ.λπ.[...] Από αυτή την άποψη, μας δείχνει τα όριά μας και τη θνητότητά μας, και παράλληλα μας διακρίνει από τα λοιπά έμβια όντα. Έτσι, η επιστήμη είναι κάτι το ανυπολόγιστα πολύτιμο. Τώρα, σε μια αυτοθεσμισμένη και φρόνιμη κοινωνία, όπως θα την έλεγα, αυτή η διάσταση της επιστήμης δεν μπορεί παρά να αξιοποιηθεί ακόμη περισσότερο, με τη διάδοση των γνώσεων και την κατανόηση του τι είναι επιστήμη, του ότι δηλαδή δεν είναι ένα σύνολο από ρετσέτες, ότι ο σκοπός της δεν είναι μόνο να μπορεί να κατασκευάζει καλύ­τερα αυτοκίνητα και οτιδήποτε άλλο. Η επιστήμη μπορεί να μας βοηθήσει να προσεγγίσουμε εκ νέου την πραγματική, ποιητική και μυθική διάσταση της ανθρώπινης ύπαρξης.

 [Κ. Καστοριάδης, *Φιλοσοφία και Επιστήμη - Ένας διάλογος με τον Γ. Ευαγγελόπουλο, ε*κδ. Ευρασία, Αθήνα 2010. Παρατίθεται στο Σ. Τραχανάς, *ό.π.*, σ. 41]

**ΚΕΙΜΕΝΟ 2**

**Ζακ Ντελορ**: Ενώ η επιστήμη, από την εποχή της Αναγέννησης, είναι συνυφασμένη με την ιδέα της αντικειμενικότητας, της αλήθειας και της προόδου, κατά την περίοδο μετά τη βιομηχανική ανάπτυξη οι αντιφάσεις της καθίστανται όλο και περισσότερο προφανείς (σπατάλη, υπανάπτυξη, καταστροφή του περιβάλλοντος). Σύμφωνα με την εμπειρία σας γύρω από τις σχέσεις επιστήμης και βιομηχανίας, επιστήμης και κοινής γνώμης, επιστήμης και πολιτικής, πού και πώς μπορεί να τοποθετήσει κανείς ασφαλιστικές δικλείδες; Πιστεύετε ότι θα πρέπει να υιοθετηθούν σε παγκόσμια κλίμακα ηθικοί κανόνες που να ρυθμίζουν την εφαρμογή των επιστημονικών ανακαλύψεων; Ως επιστήμων, δέχεστε την υπαγωγή της επιστήμης στην ηθική;

**Ζακ-Υβ Κουστω**: Πράγματι, κύριε Πρόεδρε, κάθε σημαντική απόφαση θα πρέπει να λαμβάνει υπόψη της όλους τους παράγοντες: οικονομικούς, οικολογικούς, τεχνικούς, κοινωνιολογικούς, φιλοσοφικούς και γεωπολιτικούς. Αξίζει, όμως, να αναρωτηθεί κανείς αν η επιστήμη, η οποία είναι η πηγή της γνώσης και άρα -κατ' αρχήν- η πηγή της ηθικής προόδου, πρέπει να παρεμβαίνει άμεσα, διακινδυνεύοντας να παραστρατήσει, καθώς συγκρούεται με τα ιδιωτικά συμφέροντα. Αν αναγκαζόμαστε σήμερα να θέσουμε αυτό το ερώτημα, είναι γιατί έχει επέλθει μια σύγχυση ανάμεσα στην αληθινή επιστήμη, την εφαρμοζόμενη επιστήμη και την τεχνολογία. Οι δύο τελευταίες εκφάνσεις της επιστήμης έχουν δώσει τροφή στην απληστία των εκμεταλλευτών και σε έναν καταιγισμό έργων επιστημονικής φαντασίας.

 Προκειμένου να αποφύγουμε τις αντιφάσεις μιας βιομηχανικής ανάπτυξης, η ανθρώπινη κοινότητα θα πρέπει οπωσδήποτε να τοποθετήσει ασφαλιστικές δικλείδες ανάμεσα στη θεμελιώδη επιστήμη, από τη μια πλευρά, και στη βιομηχανία, την κοινή γνώμη και τη γεωπολιτική, από την άλλη πλευρά. Θα πρέπει να τοποθετήσει με σοφό τρόπο φωτεινούς σηματοδότες σε πολλούς τομείς και να δίνει κόκκινο ή πράσινο φως κατά περίπτωση: να ενθαρρύνει τη μόρφωση και όχι μόνον την εκπαίδευση, να κρατήσει τον όρο «επιστήμη» μόνο για την καθαρή έρευνα και να χρησιμοποιεί τον όρο «τεχνολογία» για την εφαρμοσμένη έρευνα.

 Θα ήταν ευχής έργον αν οι περισσότερες χώρες παραχωρούσαν ένα τμήμα της εθνικής τους κυριαρχίας σε μιαν ανώτατη αρχή με εξουσίες ελέγχου και αν υιοθετούσαν τα Ηνωμένα Έθνη ένα κείμενο που θα προστάτευε το δικαίωμα των επερχόμενων γενεών στην ελευθερία και την αξιοπρέπεια.

 Όσο για τη σχέση της επιστήμης με τις ηθικές αξίες, και εδώ υπεισέρχεται η σύγχυση που προανέφερα ανάμεσα στην επιστήμη και την τεχνολογία. Η επιστήμη έχει ως μοναδική αποστολή τη γνώση και δεν έχει καμία σχέση με την ηθική. Η συμμαχία αντιθέτως, της τεχνολογίας, της πρωτογενούς ή της ψευδούς πληροφορίας των μαζικών μέσων ενημέρωσης και των εθνικών ή δημοσίων συμφερόντων εναντίον της φύσης αποτελεί ένα σύμπλεγμα που επιβάλλεται να υπαχθεί πάραυτα σε ηθικές αξίες. Η καθαρή επιστήμη και η ηθική δεν έχουν κανένα απολύτως πρόβλημα συγκατοίκησης.

Ο **Ζακ Ντελόρ** ήταν Γάλλος πολιτικός που έχει διατελέσει πρόεδρος της Ευρωπαϊκής Επιτροπής από το 1985 έως το 1995 ~ Ο **Ζακ-Υβ Κουστώ** ήταν διάσημος Γάλλος ωκεανογράφος, εξερευνητής, συγγραφέας, φωτογράφος, κινηματογραφιστής

πηγή: <http://ebooks.edu.gr/ebooks/v/html/8547/2722/Thematikoi-Kykloi_A-B-G-Lykeiou_html-apli/index_17.htm>

**ΘΕΜΑ Δ**

Στη συζήτηση ανάμεσα στους επιστήμονες στα παραπάνω κείμενα (ΚΕΙΜΕΝΟ 1 και 2) κάποιοι υποστηρίζουν ότι η επιστημονική πρόοδος έχει έναν τεράστιο απελευθερωτι­κό ρόλος και αντιμετωπίζουν την επιστήμη ως ευεργεσία. Κάποιοι άλλοι, όμως, αντιτείνουν ότι η επιστήμη αποτελεί μερικές φορές απειλή. Φαντάσου ότι η συζήτηση είναι ζωντανή. Παίρνεις τον λόγο και εκθέτεις σε 350-400 λέξεις την προσωπική σου θέση για τον ρόλο της επιστήμης σήμερα λαμβάνοντας υπόψη σου το ΚΕΙΜΕΝΟ 1 και 2.